Onsdag testes disse i hele Norge, men bare én av to vet hva lyden betyr

Onsdag klokken 12 ulte tyfonene igjen. Bare halvparten av befolkningen vet hvilket signal Sivilforsvaret tester, viser en ny undersøkelse.

Sivilforsvaret har 1250 slike tyfonanlegg i Norge. Onsdag testes samlige. DSB

NTB

11. jan. 2017 09:22 Sist oppdatert 13. juni 2018

Dette er en sak fra januar 2017. Her er en sak fra onsdag 13. juni 2018: I dag går alarmen over hele landet.

Varslingsanleggene testes to ganger i året, og de siste årene er det signalet «viktig melding – lytt til radio» som er blitt sendt rundt. Dette gjenkjennes av tuting i tre serier med ett minutts opphold mellom seriene.

– Signalet betyr i praksis «søk informasjon». Det viktigste er ikke hvor du søker informasjon ved akutt fare, men at du faktisk gjør det, sier Sivilforsvarets sjef Jon Birger Berntsen.

Ifølge en undersøkelse Faktum Markedsanalyse har utført for Direktoratet for samfunnssikkerhet og beredskap, vet 49 prosent av befolkningen at det aktuelle signalet betyr at du skal søke informasjon i radio, TV, sosiale medier eller andre steder.

27 prosent av de spurte svarer at signalet betyr «flyalarm». 9 prosent tror det betyr «faren over», mens 15 prosent svarer «vet ikke».

Slik høres signalet ut:

De rundt 1.250 varslingsanleggene i Norge testes hvert år klokken 12 den andre onsdagen i januar og juni, og signalet kan høres av over halvparten av befolkningen.

Tidligere rullerte man på å sende varslingssignalene «viktig melding – lytt til radio», «flyalarm» og «faren er over», men nå er det altså bare førstnevnte som brukes ved test.

Les om da flyalarmen gikk i Lillestrøm i 2000: Da Lillestrøm var minutter fra å bli blåst i stykker